ANC se nuwe NUK aangekondigDie ANC se nuwe nasionale uitvoerende komitee is Donderdag in die vroeë oggendure aangekondig. Foto: ANA Zweli Mkhize, die voormalige tesourier-generaal van die ANC, het die meeste stemme ingepalm tydens die stemproses vir die 80-lid nasionale uitvoerende komitee (NUK) by die party se verkiesingskonferensie by Nasrec in Johannesburg. Mkhize, wat Sondag onverwags van die leierskapstryd onttrek het ter wille van “eenheid”, het weer sterk teruggekeer toe daar deur afgevaardigdes vir die NUK gestem is. Die verkiesingskommissie het Donderdag in die vroeë oggendure die uitslae van die NUK-verkiesing bekendgemaak. Lindiwe Zulu het die tweede meeste stemme gekry, gevolg deur Regina Makgaule, David Masondo, Malusi Gigaba, Ronald Lamola, Violet Siwela, Zizi Kodwa, Nkosazana Dlamini-Zuma en Obed Bapela. Dlamini-Zuma, voormalige voorsitter van die Afrika-Unie, het dus ook ŉ sterk terugkeer gemaak nadat sy die knie moes buig onder Cyril Ramaphosa wat Maandag as die nuwe president van die ANC aangewys is. Die ANC se nuwe nasionale uitvoerende komitee is Donderdag in die vroeë oggendure aangekondig. Foto: ANA Die res van die top-20 nuwe NUK-lede bestaan uit Tito Mboweni, Lindiwe Sisulu, Bheki Cele, Fikile Mbalula, Thoko Didiza, Sdumo Dlamini, Bathabile Dlamini, Senzo Mchunu, Pravin Gordhan en Naledi Pandor. Nog lede van die NUK sluit in onder meer Alvin Botes, Zingiswa Losi, Jackson Mthembu, Phumulo Masualle, Pule Mabe, Sfiso Buthelezi, Mduduzi Manana, Aaron Motsoaledi, Thandi Modise en Bongani Bongo. Enoch Godongwana, Nomvula Mokonyane, Baleka Mbete, Derek Hanekom, Mondli Gungubele, Jeff Radebe, Edna Molewa, Collen Maine, Nathi Mthethwa, Tina Joemat-Pettersson, Maite Nkoana-Mashabane, Angie Motshekga, David Mahlobo, Joe Maswanganyi en Tony Yengeni is ook deel van die van die NUK. Sien die ANC se amptelike Twitter-kanaal vir ŉ volledige lys van NUK-lede. Die aankondiging van die ANC-NUK het ŉ einde gebring aan die party se 54ste nasionale konferensie.